**ՀԻՄՆԱՎՈՐՈՒՄ**

**«Պետական տուրքի մասին» Հայաստանի Հանրապետության օրենքում**

**լրացում կատարելու մասին» ՀՀ օրենքի նախագծի ընդունման անհրաժեշտության**

**Անհրաժեշտությունը -** «Պետական տուրքի մասին» Հայաստանի Հանրապետության օրենքում լրացում կատարելու մասին» ՀՀ օրենքի նախագծի ընդունումը պայմանավորված է ՀՀ կառավարության 2017 թվականի հունիսի 19-ի N 646-Ա որոշմամբ հաստատված ՀՀ կառավարության ծրագրի 3.5 Գյուղատնտե­սություն բաժնի 9-րդ կետի 2-րդ ենթակետի ա. պարբերության՝ ՀՀ պետական բյուջե հավաքագրվող տարեկան մուտքերի պահպանմամբ` պետական տուրքի և ակցիզային հարկի դրույքա­չափերի հաշվարկման մեթոդի առաջարկման միջոցառման կատարումն և կոնյակի ու բրենդիի սպիրտներ արտադրող և ներմուծող տնտեսավարող սուբյեկտների համար հավասար մրցակցային պայմաններ ապահովելու անհրաժեշտությամբ:

**Ընթացիկ իրավիճակը և խնդիրները -** ՀՀ գործող օրենսդրությամբ թորած ալկոհոլային խմիչքների և խմորման նյութերից էթիլային սպիրտի արտադրության իրականացման իրավունք ձեռք բերելու համար սահմանված տարեկան տուրքի դրույքաչափը կազմում է 15 մլն դրամ, իսկ կոնյակի և բրենդիի սպիրտների ներմուծումը ծանուցման ենթակա գործունեություն չի համարվում, և այդ գործունեության իրականացման իրավունքի համար պետական տուրք սահմանված չէ:

Այդ պատճառով անհանգստացնող չափերի է հասել կոնյակի և բրենդիի սպիրտների ներմուծումը: 2016 թվականին ներմուծվել է 7996.4 հազար լիտր կոնյակի սպիրտ, որը համարժեք է շուրջ 88.0 հազար տոննա խաղողի, և նշված ծավալներով կոնյակի սպիրտների ներմուծումը կարող է լուրջ խնդիրներ ստեղծել հանրապետությունում արտադրվող խաղողի բերքի իրացման և մթերումների կազմակերպման համար:

**Տվյալ բնագավառում իրականացվող քաղաքականությունը -** ՀՀ կառավարությունը որդեգրել է արտահանմանն ուղղված արդյունաբերական քաղաքականություն և ՀՀ կառավարության 2011 թվականի դեկտեմբերի 15-ի N 49 արձանագրային որոշմամբ հավանության է արժանացել ՀՀ արտահանմանն ուղղված արդյունա­բերական քաղաքականության ռազմավարությունը: Հաշվի առնելով, որ գինեգործական արտադրանքը Հայաստանից արտահանվող ապրանքների հիմնական տեսակներից է և ունի ծավալային աճի մեծ ներուժ, վերը նշված քաղաքականության շրջանակներում կոնյակագործությունն ու գինեգործությունն ընդգրկվել են ռազմավարության առաջնային ոլորտների շարքում և 2012 թվականի հուլիսի 24-ին ու նոյեմբերի 27-ին կայացած ՀՀ վարչապետին կից արդյունաբերական խորհրդի նիստերում հավանության են արժանացել համապատասխանաբար կոնյակագործության և գինեգործության ոլորտային ռազմավարություններն ու դրանց իրականացումն ապահովող գործողությունների ծրագրերը:

**Կարգավորման նպատակը և բնույթը** – Սույն նախագծով առաջարկվում է «Պետական տուրքի մասին» ՀՀ օրենքով «Արտաքին տնտեսական գործունեության ապրանքային անվանացանկ» (ԱՏԳ ԱԱ) դասակարգչի 22082089 ծածկագրին դասվող խաղողի գինու կամ խաղողի մզման թորումից ստացվող կոնյակի և բրենդիի սպիրտների ներմուծում (անկախ ներմուծման մաքսային ռեժիմից) իրականացնելու իրավունք ձեռք բերելու համար սահմանել տարեկան 15 մլն դրամ և ներմուծված կամ իրացված յուրաքաչյուր լիտրի (100 տոկոսանոց սպիրտի հաշվարկով) համար լրացուցիչ 300 դրամ պետական տուրք:

**Նախագծի մշակման գործընթացում ներգրավված ինստիտուտները և անձինք** – նախագիծը մշակվել է ՀՀ գյուղատնտեսության նախարարության աշխատակազմի կողմից:

**Ակնկալվող արդյունքը** - Օրենքի նախագծի ընդունումից ակնկալվում է, որ՝

1) կոնյակի և բրենդիի սպիրտներ արտադրող և ներմուծող տնտեսավարող սուբյեկտների համար կապահովվի հավասար մրցակցային միջավայր,

2) կնվազեն կոնյակի և բրենդիի սպիրտների ներմուծման և իրացման ծավալները, ինչը կխթանի տեղական հումքով կոնյակի և բրենդիի սպիրտների արտադրության և դրանցով արտադրվող շշալցված կոնյակների ու բրենդիների արտադրության և արտահանման ծավալների աճին,

3) կմեղմվի խաղողի մթերումների կազմակերպման հիմնախնդիրը, կմեծանա խաղողի նկատմամբ առկա պահանջարկը, որը կնպաստի գյուղատնտեսության ապրանքայնության մակարդակի բարձրացմանը,

4) կավելանան պետական բյուջեի մուտքերը, ինչպես նաև տնտեսավարողների եկամուտները, որոնք կուղղվեն արտադրության զարգացմանն ու ընդլայնմանը:

**ՏԵՂԵԿԱՆՔ**

**«Պետական տուրքի մասին» Հայաստանի Հանրապետության օրենքում լրացում կատարելու մասին» ՀՀ օրենքի նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին**

«Պետական տուրքի մասին» Հայաստանի Հանրապետության օրենքում լրացում կատարելու մասին» ՀՀ օրենքի նախագծի ընդունումն այլ իրավական ակտերում փոփոխություններ և լրացումներ կատարելու անհրաժեշտություն, ինչպես նաև միջազգային պայմանագրերով ստանձնած պարտավորությունների հետ անհամապատասխանություն չի առաջացնում:

**ՏԵՂԵԿԱՆՔ**

**«Պետական տուրքի մասին» Հայաստանի Հանրապետության օրենքում լրացում կատարելու մասին» ՀՀ օրենքի նախագիծն ընդունելու դեպքում պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացումների կամ նվազեցումների մասին**

«Պետական տուրքի մասին» Հայաստանի Հանրապետության օրենքում լրացում կատարելու մասին» ՀՀ օրենքի նախագծի ընդունումը պետական կամ տեղական ինքնակառավարման մարմինների բյուջեներումծախսերի էական նվազեցում չի առաջացնում, իսկ կոնյակի և բրենդիի սպիրտների ներմուծման իրավունք ձեռք բերելու համար յուրաքանչյուր տնտեսավարող տարեկան կվճարվի 15 մլն դրամ պետական տուրք: Բացի այդ 2016 թվականին ներմուծված և իրացված կոնյակի և բրենդիի սպիրտների ծավալներով հաշվարկված պետական բյուջե կհավաքագրվի շուրջ 3.3 մլրդ դրամ լրացուցիչ պետական տուրք:

**ՀԻՄՆԱՎՈՐՈՒՄ**

**«Հայաստանի Հանրապետության հարկային օրենսգրքում փոփոխություններ և լրացում կատարելու մասին» ՀՀ օրենքի նախագծի ընդունման անհրաժեշտության**

**Անհրաժեշտությունը -** «Հայաստանի Հանրապետության հարկային օրենսգրքում փոփոխություններ և լրացում կատարելու մասին» ՀՀ օրենքի նախագծի ընդունումը պայմանավորված է ՀՀ կառավարության 2017 թվականի հունիսի 19-ի N 646-Ա որոշմամբ հաստատված ՀՀ կառավարության ծրագրի 3.5 Գյուղատնտե­սություն բաժնի 9-րդ կետի 2-րդ ենթակետի ա. պարբերության՝ ՀՀ պետական բյուջե հավաքագրվող տարեկան մուտքերի պահպանմամբ` պետական տուրքի և ակցիզային հարկի դրույքա­չափերի հաշվարկման մեթոդի առաջարկման միջոցառման կատարումն ապահովելու անհրաժեշտությամբ:

**Ընթացիկ իրավիճակը և խնդիրները -** ՀՀ գործող օրենսդրությամբ սահմանված ակցիզային հարկի դրույքաչափերը չեն նպաստում Հայաստանում կոնյակի իրացման ծավալների և հավաքագրվող ակցիզային հարկի գումարների ավելացմանը: Ակցիզային հարկի դրույքաչափերի փոփոխության նախորդ տարում՝ 2012թ. կոնյակի իրացման ծավալները կազմել են 1888.7 հազ. լիտր, իսկ հավաքագրված ակցիզային հարկը՝ 2244.5 մլն. դրամ: 2013թ. այդ ցուցանիշները կազմել են 1399.7 հազ. լիտր և 2715.6 մլն. դրամ կամ ակցիզային հարկի դրույքաչափերի փոփոխության առաջին տարում կոնյակի իրացման ծավալները նվազել են 489.0 հազ. լիտրով, իսկ ակցիզային հարկի մուտքերն ավելացել են 471.1 մլն դրամով: Հաջորդ տարիներին աստիճանաբար նվազել են կոնյակի իրացման ծավալներն ու հավաքագրվող ակցիզային հարկի մուտքերը: 2016թ. կոնյակի իրացման ծավալները կազմել են 885.8 հազ. լիտր, իսկ հավաքագրված ակցիզային հարկը՝ 2096.1 մլն. դրամ կամ 2012թ. համեմատությամբ հանրապետությունում կոնյակի իրացման ծավալները նվազել են 1002.9 հազ. լիտրով կամ ավելի քան 2 անգամ, իսկ հավաքագրված ակցիզային հարկը նվազել է 148.4 մլն դրամով կամ 6.6 տոկոսով:

Ակցիզային հարկի բարձր դրույքաչափերով պայմանավորված տնտեսավարողները դիմում են տարբեր միջոցների, այդ թվում՝ կեղծումների (խաղողից բացի այլ սպիրտների օգտագործում) ճանապարհով արտադրանքի ինքնարժեքը նվազեցնելու համար, որը սպառողների իրավունքների ոտնահարումից բացի կարող է հանգեցնել նաև շատ լուրջ հետևանքների, մասնավորապես՝ երկար տարիների ընթացքում ձևավորված հայկական կոնյակի հարգը և իրացման շուկաները կորցնելու վտանգի:

ՀՀ գործող օրենսդրությամբ ԱՏԳ ԱԱ 2208 ծածկագրին դասվող շշալցված կոնյակի իրացման դեպքում (այդ թվում` անհատույց) այդ ապրանքների իրացման գինը (ներառյալ` ակցիզային հարկը և ավելացված արժեքի հարկը) չի կարող պակաս լինել մեկ լիտրի համար 3500 դրամից` 100 տոկոսանոց սպիրտի վերահաշվարկով: Նշված նվազագույն սահմանը 0.5 լիտրանոց 1 շշի հաշվարկով կազմում է 700 դրամ, այն դեպքում, երբ 3 տարեկան 0.5 լիտր կոնյակի ինքնարժեքը, առանց շշալցման ու փաթեթավորման ծախսերի, շահույթի և հարկերի կազմում է շուրջ 600 դրամ:

Հայաստանում 2016թ. իրացվել է 3600.8 հազար լիտր գինի, որից հավաքագրվել է 497.9 մլն. դրամ ակցիզային հարկ: Մեկ շնչին ընկնող գինու սպառման տարեկան ծավալը կազմում է մոտ 1.5 լիտր: Համեմատության համար պետք է նշել, որ այդ ցուցանիշը ՌԴ-ում կազմում է ավելի քան 8, Վրաստանում՝ 15, Ավստրալիայում՝ 23, Իտալիայում՝ 42, իսկ Ֆրանսիայում՝ 45 լիտր:

2016թ. իրացման կառուցվածքում 14.5 տոկոսը կազմել են 1 լիտրը մինչև 1000 դրամ, 29.7 տոկոսը՝ 1000-1500 դրամ, 34.0 տոկոսը՝ 1500-2000 դրամ և 19.2 տոկոսը 2000-3000 դրամ բացթողման գնով իրացված գինիները: Օրենսդրական փոփոխության արդյուն­քում 12 տոկոսի չափով կնվազեն գինու իրացման գները, 2000-3000 դրամ գնային սեգմենտում իրացվող գինիների զգալի մասը կընդգրկվի ամենաշատ իրացվող 1500-2000 դրամ գնային սեգմենտում:

Նշված խնդիրներն իրենց լուրջ ազդեցությունն են թողնում նաև արտադրվող խաղողի, պահանջարկի ավելացման և մթերումների գործընթացի կազմակերպման վրա:

**Տվյալ բնագավառում իրականացվող քաղաքականությունը -** ՀՀ կառավարությունը որդեգրել է արտահանմանն ուղղված արդյունաբերական քաղաքականություն և ՀՀ կառավարության 2011 թվականի դեկտեմբերի 15-ի N 49 արձանագրային որոշմամբ հավա-նության է արժանացել ՀՀ արտահանմանն ուղղված արդյունա­բերական քաղաքականության ռազմավարությունը: Հաշվի առնելով, որ գինեգործական արտադրանքը Հայաստանից արտահանվող ապրանքների հիմնական տեսակներից է և ունի ծավալային աճի մեծ ներուժ, վերը նշված քաղաքականության շրջանակներում կոնյակագործությունն ու գինեգործությունը ընդգրկվել են ռազմավարության առաջնային ոլորտների շարքում և 2012 թվականի հուլիսի 24-ին ու նոյեմբերի 27-ին կայացած ՀՀ վարչապետին կից արդյունաբերական խորհրդի նիստերում հավանության են արժանացել համապատասխանաբար կոնյակագործության և գինեգործության ոլորտային ռազմավարություններն ու դրանց իրականացումն ապահովող գործողությունների ծրագրերը:

**Կարգավորման նպատակը և բնույթը** – Սույն նախագծով առաջարկվում է Հայաստանի Հանրապետության հարկային օրենսգրքով սահմանված.

- կոնյակի ակցիզային հարկի հարկման բազան փոփոխել և ակցիզային հարկի դրույքաչափերը սահմանել իրացվող 1 լիտրի (100 տոկոսանոց սպիրտի վերահաշվարկով) հաշվարկով, ըստ տարիքային խմբերի,

- հանել գինու ակցիզային հարկը, իսկ դրանց իրացման հաշվառումն ապահովելու նպատակով ներդնել դրոշմապիտակներով պարտադիր դրոշմավորման պահանջը,

- բարձրացնել շշալցված հայկական կոնյակների համար սահմանված իրացման նվազագույն գինը և դրանք սահմանել ըստ տարիքային խմբերի:

Հարկ է նշել, որ ՌԴ ֆինանսների նախարարի 2017 թվականի ապրիլի 4-ի № 57н հրամանով 28 տոկոսից բարձր թնդությամբ ալկոհոլային խմիչքների շարքում բարձրացվել են նաև կոնյակի ձեռքբերման, իրացման և մանրածախ վաճառքի գները: Կոնյակի 0.5 լիտրանոց մեկ շշի ձեռքբերման նվազագույն գինն արտադրողների համար նախկին 250 ռուբլու փոխարեն սահմանվել է 314 ռուբլի, այլ կազմակերպությունների համար՝ 262 ռուբլու փոխարեն՝ 323 ռուբլի, իսկ մանրածախ վաճառքի նվազագույն գինը սահմանվել է 371 ռուբլի նախկին 322 ռուբլու փոխարեն:

**Նախագծի մշակման գործընթացում ներգրավված ինստիտուտները և անձինք** – նախագիծը մշակվել է ՀՀ գյուղատնտեսության նախարարության աշխատակազմի կողմից:

**Ակնկալվող արդյունքը** - Օրենքի նախագծի ընդունումից ակնկալվում է, որ՝

* շուրջ 20 տոկոսով կամ 1 մլն լիտրով կավելանան գինու իրացման ծավալները, հատկապես լիտրով գինու վաճառքի հնարավորությամբ պայմանավորված,
* կխթանվի ոչ միայն գինու սպառման մշակույթը, այլև խաղողի լրացուցիչ քանակների մթերումը,
* 10-ից 15 տոկոսով կամ 0.2 մլն լիտրով կավելանան ինչպես տեղական շուկայում իրացվող, այնպես էլ արտահանվող շշալցված հայկական կոնյակների ծավալները,
* կխթանվի հայկական կոնյակի սպիրտներով շշալցված հայկական կոնյակների արտադրության և իրացման ծավալների աճը, որն իր հերթին կհանգեցնի խաղողի պահանջարկի ու մթերման գների աճին, ինչպես նաև խաղողի լրացուցիչ քանակների մթերմանն ու մթերման դիմաց վճարման պարտավորությունների ժամկետների կրճատման խնդրի մեղմմանը,
* կավելանան պետական բյուջեի մուտքերը, ինչպես նաև տնտեսավարողների եկամուտներն ու շրջանառու միջոցները, որոնք կուղղվեն արտադրության զարգացմանն ու ընդլայնմանը:

**ՏԵՂԵԿԱՆՔ**

**«Հայաստանի Հանրապետության հարկային օրենսգրքում փոփոխություններ և լրացում կատարելու մասին» ՀՀ օրենքի նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին**

«Հայաստանի Հանրապետության հարկային օրենսգրքում փոփոխություններ և լրացում կատարելու մասին» ՀՀ օրենքի նախագծի ընդունման առնչությամբ անհրաժեշտություն է առաջանում համապատասխան լրացում կատարել «Առևտրի և ծառայությունների մասին» ՀՀ օրենքում, որը միջազգային պայմանագրերով ստանձնած պարտավորությունների հետ անհամապատասխանություն չի առաջացնում:

**ՏԵՂԵԿԱՆՔ**

**«Հայաստանի Հանրապետության հարկային օրենսգրքում փոփոխություններ և լրացում կատարելու մասին» ՀՀ օրենքի նախագիծն ընդունելու դեպքում պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացումների կամ նվազեցումների մասին**

«Հայաստանի Հանրապետության հարկային օրենսգրքում փոփոխություններ և լրացում կատարելու մասին» ՀՀ օրենքի նախագծի ընդունման դեպքում 2016 թվականի ցուցանիշներով հաշվարկված գինու իրացումից հավաքագրվող ակցիզային հարկերը կնվազեն 497.9 մլն. դրամով, իսկ կոնյակի իրացումից հավաքագրվողը՝ 555.3 մլն դրամով (ընդամենը 1053.2 մլն դրամ): Պետական բյուջե հավաքագրվող ակցիզային հարկի գծով մուտքերը նախատեսվում է փոխհատուցել «Պետական տուրքի մասին» և «Գործունեության իրականացման ծանուցման մասին» ՀՀ օրենքներում համապատասխան լրացումներ կատարելով, ըստ որոնց կոնյակի և բրենդիի սպիրտների ներմուծման իրավունք ձեռք բերելու համար յուրաքանչյուր տնտեսավարող տարեկան կվճարի 15 մլն դրամ և ներմուծված կամ իրացված յուրաքաչյուր լիտրի (100 տոկոսանոց սպիրտի հաշվարկով) համար լրացուցիչ 300 դրամ պետական տուրք: Այդ դեպքում 2016 թվականին ներմուծված և իրացված կոնյակի և բրենդիի սպիրտների ծավալներով հաշվարկված պետական բյուջե լրացուցիչ կհավաքագրվի շուրջ 3.25 մլրդ դրամ պետական տուրք: Ակցիզային հարկի դրույքաչափերի առաջարկվող փոփոխությունների արդյունքում պետական բյուջե հավաքագրվող մուտքերի նվազումն ամբողջությամբ կփոխհատուցվի կոնյակի և բրենդիի սպիրտների ներմուծումից ակնկալվող պետական տուրքի մուտքերի հաշվին և կապահովվի պետական բյուջեի շուրջ 2.2 մլրդ դրամ լրացուցիչ մուտքեր: Բացի այդ օրենս­դրական փոփոխությունների արդ­յունքում ակնկալ­վող արտադրության և իրացման ծավալ­ների աճով պայմանա­վորված կապա­­հովվեն ԱԱՀ-ի, ակցի­զա­յին հարկի և շահութահարկի մասով լրացուցիչ մուտքեր:

**ՀԻՄՆԱՎՈՐՈՒՄ**

**«Առևտրի և ծառայությունների մասին» Հայաստանի Հանրապետության օրեն­քում լրացում կատարելու մասին» ՀՀ օրենքի նախագծի ընդունման անհրաժեշտության**

**Անհրաժեշտությունը -** «Առևտրի և ծառայությունների մասին» Հայաստանի Հանրապետության օրեն­քում լրացում կատարելու մասին» ՀՀ օրենքի նախագծի ընդունման անհրաժեշտությունը պայմանավորված է «Հայաստանի Հանրապետության հարկային օրենսգրքում փոփոխություններ և լրացում կատարելու մասին» ՀՀ օրենքի նախագծի ընդունումով:

**Ընթացիկ իրավիճակը և խնդիրները -** ՀՀ գործող օրենսդրությամբ խաղողի գինիների համար ակցիզային հարկի դրույքաչափը սահմանված է բացթողնման գնի կամ ներմուծման մաքսային արժեքի 10 տոկոսի չափով, բայց ոչ պակաս 1 լիտրի համար 100 դրամ: Հայաստանում 2016թ. իրացվել է 3600.8 հազար լիտր գինի, որից հավաքագրվել է 486.9 մլն. դրամ ակցիզային հարկ: Մեկ շնչին ընկնող գինու սպառման տարեկան ծավալը կազմում է մոտ 1.5 լիտր: Համեմատության համար պետք է նշել, որ այդ ցուցանիշը ՌԴ-ում կազմում է ավելի քան 8, Վրաստանում՝ 15, Ավստրալիայում՝ 23, Իտալիայում՝ 42, իսկ Ֆրանսիայում՝ 45 լիտր:

Հայաստանում գինու սպառման մշակույթը զարգացնելու, գինու իրացման և խաղողի մթերումների քանակներն ավելացնելու նպատակով առաջարկվում է Հայաստանի Հանրապետության հարկային օրենսգրքում կատարել համապատասխան փոփոխություններ և հանել գինու ակցիզային հարկը, որը կարող է գինու արտադրության և իրացման ծավալների հաշվառման ապահովման հետ կապված խնդիրներ առաջացնել:

**Տվյալ բնագավառում իրականացվող քաղաքականությունը** - ՀՀ կառավարությունը որդեգրել է արտահանմանն ուղղված արդյունաբերական քաղաքականություն և ՀՀ կառավարության 2011 թվականի դեկտեմբերի 15-ի N 49 արձանագրային որոշմամբ հավա-նության է արժանացել ՀՀ արտահանմանն ուղղված արդյունա­բերական քաղաքականության ռազմավարությունը: Հաշվի առնելով, որ գինեգործական արտադրանքը Հայաստանից արտահանվող ապրանքների հիմնական տեսակներից է և ունի ծավալային աճի մեծ ներուժ, վերը նշված քաղաքականության շրջանակներում կոնյակագործությունն ու գինեգործությունը ընդգրկվել են ռազմավարության առաջնային ոլորտների շարքում և 2012 թվականի հուլիսի 24-ին ու նոյեմբերի 27-ին կայացած ՀՀ վարչապետին կից արդյունաբերական խորհրդի նիստերում հավանության են արժանացել համապատասխանաբար կոնյակագործության և գինեգործության ոլորտային ռազմավարություններն ու դրանց իրականացումն ապահովող գործողությունների ծրագրերը:

**Կարգավորման նպատակը և բնույթը** – Սույն նախագծով առաջարկվում է «Առևտրի և ծառայությունների մասին» ՀՀ օրենքում կատարել համապատասխան լրացում և դրոշմապիտակներով պարտադիր դրոշմավորման ենթակա Հայաստանի Հանրապետության տարածքում օտարման ենթակա (օտարվող) ապրանքների ցանկում լրացնել խաղողի բնական գինիները, ներառյալ թնդեցված գինիները և խաղողի քաղցուն:

**Նախագծի մշակման գործընթացում ներգրավված ինստիտուտները և անձինք** – նախագիծը մշակվել է ՀՀ գյուղատնտեսության նախարարության աշխատակազմի կողմից:

**Ակնկալվող արդյունքը** - Օրենքի նախագծի ընդունումից ակնկալվում է, որ՝

Հայաստանի Հանրապետության տարածքում օտարման ենթակա (օտարվող) խաղողի բնական գինիները, ներառյալ թնդեցված գինիները և խաղողի քաղցուն կդառնան դրոշմապիտակներով պարտադիր դրոշմավորման ենթակա և կլուծվի դրանց արտադրության և իրացման ծավալների հաշվառման ապահովման խնդիրը:

**ՏԵՂԵԿԱՆՔ**

**«Առևտրի և ծառայությունների մասին» Հայաստանի Հանրապետության օրեն­քում լրացում կատարելու մասին» ՀՀ օրենքի նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին**

«Առևտրի և ծառայությունների մասին» Հայաստանի Հանրապետության օրեն­քում լրացում կատարելու մասին» ՀՀ օրենքի նախագծի ընդունման առնչությամբ այլ իրավական ակտերի ընդունման անհրաժեշտություն, ինչպես նաև միջազգային պայմանագրերով ստանձնած պարտավորությունների հետ անհամապատասխանություն չի առաջանում:

**ՏԵՂԵԿԱՆՔ**

**«Առևտրի և ծառայությունների մասին» Հայաստանի Հանրապետության օրեն­քում լրացում կատարելու մասին» ՀՀ օրենքի նախագիծն ընդունելու դեպքում պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացումների կամ նվազեցումների մասին**

«Առևտրի և ծառայությունների մասին» Հայաստանի Հանրապետության օրեն­քում լրացում կատարելու մասին» ՀՀ օրենքի նախագծի ընդունումը պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացումներ կամ նվազեցումներ չի առաջացնում: